Návrh ROZHODNUTIE RADY o pozícii, ktorú má v rámci Výboru veľvyslancov AKT – EÚ prijať Európska únia v súvislosti so stanovami Technického centra pre poľnohospodársku a vidiecku spoluprácu /* COM/2012/0568 final - 2012/0273 (NLE) */





DÔVODOVÁ SPRÁVA Rozhodnutím 2010/648/EÚ zo 14. mája 2010 Rada povolila podpísanie dohody, ktorou sa druhýkrát mení a dopĺňa Dohoda o partnerstve z Cotonou. Článok 95 ods. 3 dohody z Cotonou udeľuje spoločnej Rade AKT – EÚ právomoc prijať prechodné opatrenia potrebné v súvislosti so zmenenými a doplnenými ustanoveniami až do ich vstupu do platnosti. Rozhodnutím Rady 2010/614/EÚ zo 14. júna 2010 Rada schválila pozíciu Európskej únie v Rade ministrov AKT – EÚ, pokiaľ ide o prechodné opatrenia, a rozhodnutím č. 2/2010 Rady ministrov AKT – EÚ z 21. júna 2010 sa od 1. novembra 2010 predbežne vykonávajú zmenené a doplnené ustanovenia. Druhou revíziou sa mení a dopĺňa príloha III k dohode. Zmenili sa najmä ustanovenia týkajúce sa výkonnej rady Technického centra pre poľnohospodársku a vidiecku spoluprácu (CTA) s cieľom posilniť riadenie centra a zjednodušiť jeho rozhodovacie postupy. Následne by mali byť prispôsobené stanovy CTA v súlade s prílohou III k dohode v znení zmien a doplnení druhej revízie. Okrem toho je vhodné využiť túto príležitosť a zahrnúť aj výslovný odkaz na uplatniteľné finančné pravidlá ERF a zosúladiť niektoré z ich ustanovení so stanovami Centra pre rozvoj podnikania (CDE). V článku 3 ods. 5 prílohy III sa uvádza, že stanovy CTA ustanovuje Výbor veľvyslancov AKT – EÚ. Zmenené a doplnené stanovy sú pripojené k navrhovanému rozhodnutiu Rady. Od Rady sa preto požaduje, aby schválila pripojený návrh rozhodnutia Rady o pozícii, ktorú má v rámci Výboru veľvyslancov AKT – EÚ prijať Európska únia v súvislosti so stanovami Technického centra pre poľnohospodársku a vidiecku spoluprácu. 2012/0273 (NLE) Návrh ROZHODNUTIE RADY o pozícii, ktorú má v rámci Výboru veľvyslancov AKT – EÚ prijať Európska únia v súvislosti so stanovami Technického centra pre poľnohospodársku a vidiecku spoluprácu RADA EURÓPSKEJ ÚNIE, SO ZRETEĽOM na Zmluvu o fungovaní Európskej únie, a najmä na jej článok 208 a článok 218 ods. 9, SO ZRETEĽOM na návrh Komisie, KEĎŽE: (1) Druhou revíziou Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej v Cotonou 23. júna 2000 a zmenenej a doplnenej 25. júna 2005 a 22. júna 2010, ďalej len „dohoda z Cotonou“, bola aktualizovaná príloha III, aby sa zohľadnili úlohy Centra pre rozvoj podnikania (CDE) a Technického centra pre poľnohospodársku a vidiecku spoluprácu (CTA) a takisto aby sa ozrejmilo a posilnilo riadenie týchto inštitúcií, a to najmä dohľad Výboru veľvyslancov a úlohy výkonnej rady. (2) Rozhodnutím Rady ministrov EÚ – AKT č. 2/2010 z 21. júna 2010 bolo ustanovené dočasné uplatňovanie dohody, ktorou sa mení a dopĺňa dohoda z Cotonou, od 1. novembra 2010. (3) Stanovy Technického centra pre poľnohospodársku a vidiecku spoluprácu (ďalej len „centrum“) by sa mali náležite zrevidovať. (4) V dôsledku toho by sa mala stanoviť pozícia, ktorú má v rámci Výboru veľvyslancov AKT – EÚ prijať Európska únia v súvislosti so stanovami Technického centra pre poľnohospodársku a vidiecku spoluprácu, PRIJALA TOTO ROZHODNUTIE: Jediný článok Pozícia, ktorú má v rámci Výboru veľvyslancov AKT – EÚ prijať Európska únia v súvislosti so zmenami a doplneniami stanov Technického centra pre poľnohospodársku a vidiecku spoluprácu, vychádza z pripojeného návrhu rozhodnutia. Menšie zmeny a doplnenia návrhu rozhodnutia Výboru veľvyslancov môžu byť schválené bez toho, aby bolo potrebné ďalšie rozhodnutie Rady. V Bruseli Za Radu predseda PRÍLOHA ROZHODNUTIE č. .../2012 VÝBORU VEĽVYSLANCOV AKT – EÚ v súvislosti so stanovami Technického centra pre poľnohospodársku a vidiecku spoluprácu VÝBOR VEĽVYSLANCOV AKT – EÚ, SO ZRETEĽOM na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[1] a zmenenú a doplnenú 25. júna 2005[2] a 22. júna 2010[3], ďalej len „dohoda z Cotonou“, a najmä na článok 3 ods. 5 a článok 3 ods. 6 prílohy III k tejto dohode, KEĎŽE: (1) Druhou revíziou dohody z Cotonou 22. júna 2010 bola aktualizovaná príloha III, aby sa zohľadnili úlohy CDE a CTA a takisto aby sa ozrejmilo a posilnilo riadenie týchto inštitúcií, a to najmä dohľad Výboru veľvyslancov a úlohy výkonnej rady. (2) Rozhodnutím Rady ministrov EÚ – AKT č. 2/2010 z 21. júna 2010 bolo ustanovené dočasné uplatňovanie dohody, ktorou sa mení a dopĺňa dohoda z Cotonou, od 1. novembra 2010. (3) V dôsledku toho by sa stanovy Technického centra pre poľnohospodársku a vidiecku spoluprácu (ďalej len „centrum“) mali náležite zrevidovať. (4) Na ustanovenie stanov centra podľa článku 3 ods. 5 prílohy III k dohode je potrebné rozhodnutie Výboru veľvyslancov. V súlade s článkom 15 ods. 4 a článkom 16 ods. 2 dohody je vhodné, aby rozhodnutie na tento účel prijal výbor v mene Rady ministrov, ROZHODOL TAKTO: Jediný článok Týmto sa prijímajú stanovy Technického centra pre poľnohospodársku a vidiecku spoluprácu, ktoré sú pripojené k tomuto rozhodnutiu. Európska únia a štáty AKT sú povinné, každý z nich v príslušnom rozsahu, prijať opatrenia potrebné na vykonanie tohto rozhodnutia. Toto rozhodnutie nadobúda účinnosť dňom nasledujúcim po jeho prijatí. Za Výbor veľvyslancov AKT – EÚ predseda PRÍLOHA STANOVY TECHNICKÉHO CENTRA PRE POĽNOHOSPODÁRSKU A VIDIECKU SPOLUPRÁCU Článok 1 Predmet 1. Centrum v zmysle prílohy III k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (ďalej len „dohoda z Cotonou“) je spoločným technickým orgánom AKT – EÚ. Má právnu subjektivitu a u všetkých štátoch strán dohody požíva najširšiu právnu spôsobilosť, aká sa priznáva právnickým osobám rovnakého druhu podľa ich práva. 2. Zamestnanci centra požívajú obvyklé výsady, imunity a vybavenie stanovené v článku 1 druhom pododseku protokolu č. 2 o výsadách a imunitách a uvedené vo vyhláseniach VI a VII, ktoré sú pripojené k dohode z Cotonou. 3. Centrum je neziskové. 4. Sídlo centra bude predbežne umiestnené vo Wageningene (Holandsko) s pobočkou v Bruseli. Článok 2 Zásady a ciele 1. Centrum koná v súlade s ustanoveniami a cieľmi uvedenými v dohode z Cotonou. Pod dohľadom Výboru veľvyslancov sa usiluje o dosiahnutie cieľov uvedených v článku 3 prílohy III k dohode z Cotonou. 2. Centrum podrobne vymedzí tieto ciele v dokumente o celkovej stratégii. 3. Centrum vykonáva svoje činnosti v úzkej spolupráci s inštitúciami a inými orgánmi uvedenými v dohode z Cotonou alebo v pripojených deklaráciách. Centrum sa v prípade potreby môže obrátiť na regionálne a medzinárodné inštitúcie, najmä na tie, ktoré sa nachádzajú v Európskej únii alebo v štátoch AKT a zaoberajú sa otázkami rozvoja poľnohospodárstva a vidieka. Článok 3 Financovanie 1. Rozpočet centra sa môže financovať z Európskeho rozvojového fondu (ERF) podľa ustanovení finančného protokolu uvedeného v prílohe I k dohode z Cotonou vo vzťahu k rozvojovej finančnej spolupráci. 2. Rozpočet centra môže získať ďalšie zdroje od iných strán na účely dosiahnutia cieľov stanovených v dohode z Cotonou a vykonávania stratégie, ktorú vypracovalo centrum. Článok 4 Výbor veľvyslancov Výbor veľvyslancov je dozorným orgánom centra v súlade s článkom 3 ods. 5 prílohy III k dohode z Cotonou. Vymenúva členov výkonnej rady a riaditeľa centra na základe návrhu výkonnej rady, monitoruje celkovú stratégiu centra a dohliada na prácu výkonnej rady. Výbor veľvyslancov udeľuje riaditeľovi absolutórium za plnenie rozpočtu v roku n+2. Na účely udelenia absolutória Výbor veľvyslancov na základe odporúčania výkonnej rady preskúmava účty a stanovisko audítora, ako aj odpovede riaditeľa. Výbor veľvyslancov si môže kedykoľvek vyžiadať rozhodnutia centra, preskúmavať ich alebo voči nim namietať. Výkonná rada a takisto aj riaditeľ centra pravidelne informujú Výbor veľvyslancov, ak výbor o to požiada. Článok 5 Výkonná rada 1. Výkonná rada sa zriaďuje na podporu, monitorovanie a kontrolu technických, administratívnych a finančných aspektov všetkých činností centra. 2. Výkonná rada sa skladá zo šiestich rovnocenných členov – troch štátnych príslušníkov krajín AKT a troch štátnych príslušníkov Európskej únie, ktorých strany dohody vyberajú a vymenúvajú na základe ich odbornej kvalifikácie v oblasti poľnohospodárstva a rozvoja vidieka a/alebo informačných a komunikačných politík, vedy, riadenia a technológií. 3. Členstvo vo výkonnej rade sa obnovuje iba polovici jej členov vždy po uplynutí dva a pol roku. 4. Týchto šiestich členov výkonnej rady vymenuje Výbor veľvyslancov v súlade s postupmi ním ustanovenými na obdobie najviac päť rokov, s previerkou v polovici obdobia. 5. Zasadá pravidelne štyrikrát za rok. Môže zasadať, aj keď je to potrebné na plnenie jej povinností na žiadosť buď Výboru veľvyslancov, predsedu rady alebo riaditeľa. Centrum funguje ako sekretariát výkonnej rady. 6. Členovia výkonnej rady vykonávajú svoje úlohy nezávisle, nemôžu vyhľadávať ani prijímať žiadne pokyny tretích strán a konajú výlučne samostatne v záujme CTA. Funkcia člena výkonnej rady nie je zlučiteľná s akoukoľvek inou činnosťou honorovanou centrom. 7. Členovia výkonnej rady volia predsedu a podpredsedu na maximálne obdobie piatich rokov v súlade s ustanoveniami rokovacieho poriadku rady. Miesto predsedu obsadí osoba zo zmluvnej strany (AKT alebo Európska únia), ktorá neobsadzuje miesto riaditeľa centra. Miesto podpredsedu obsadí osoba zo zmluvnej strany, ktorá práve neobsadzuje miesto predsedu. 8. Na zasadnutiach výkonnej rady sa zúčastňujú pozorovatelia z Európskej komisie, Generálneho sekretariátu Rady Európskej únie a zástupca sekretariátu AKT. 9. Výkonná rada môže pozvať iných členov vedenia a zamestnancov centra a/alebo externých odborníkov, aby poskytli poradenstvo v osobitných otázkach. 10. Výkonná rada prijíma rozhodnutia jednoduchou väčšinou hlasov prítomných alebo zastúpených členov v súlade s rokovacím poriadkom výkonnej rady. Každý člen výkonnej rady má jeden hlas. V prípade rovnosti hlasov rozhoduje hlas predsedu. 11. Z každého zasadnutia sa spíše zápisnica. Rokovania výkonnej rady sú dôverné. 12. Výkonná rada prijíma svoj rokovací poriadok a informuje o ňom Výbor veľvyslancov. Článok 6 Úlohy výkonnej rady 1. Výkonná rada dôsledne monitoruje činnosti centra a dohliada na ne. Výkonná rada sa zodpovedá Výboru veľvyslancov. 2. Výkonná rada: a) v súlade s pravidlami ERF vypracúva návrh nariadení o rozpočtových pravidlách a predkladá ich na schválenie Výboru veľvyslancov; b) v súlade s pravidlami ERF stanovuje a schvaľuje služobný poriadok a pravidlá prevádzky centra a oznamuje ich Výboru veľvyslancov; c) dohliada na činnosti centra a zabezpečuje riadne vykonávanie jeho úloh a uplatňovanie pravidiel; d) prijíma ročné a viacročné pracovné programy a ročné rozpočty centra a oznamuje ich Výboru veľvyslancov; e) predkladá Výboru veľvyslancov pravidelné správy a hodnotenia; f) prijíma dokument o celkovej stratégii centra a zasiela ho pre informáciu Výboru veľvyslancov; g) schvaľuje organizačnú štruktúru, personálnu politiku a organizačnú schému; h) schvaľuje prijímanie nových zamestnancov a obnovenie, predĺženie alebo ukončenie zmlúv súčasných zamestnancov; i) schvaľuje ročnú účtovnú závierku a pre informáciu ju postupuje Výboru veľvyslancov spolu so stanoviskom audítora; j) schvaľuje výročné správy a postupuje ich Výboru veľvyslancov na kontrolu súladu aktivít centra s cieľmi stanovenými v dohode a v dokumente o celkovej stratégii; k) navrhuje Výboru veľvyslancov vymenovanie riaditeľa centra ; l) podáva Výboru veľvyslancov správu o všetkých dôležitých otázkach, ktoré sa vyskytnú pri plnení jej povinností; m) podáva Výboru veľvyslancov správu o opatreniach prijatých na základe poznámok a odporúčaní, ktoré boli súčasťou rozhodnutia o absolutóriu Výboru veľvyslancov. 3. Výkonná rada vyberie po konkurenčnom postupe verejného obstarávania, do ktorého boli zaslané aspoň tri ponuky, audítorskú spoločnosť, ktorá je členom medzinárodne uznávaného dozorného orgánu, na obdobie troch rokov. Títo audítori preskúmajú, či ročné účtovné závierky boli zostavené riadne a v súlade s medzinárodnými audítorskými štandardmi a poskytnú pravdivý a uspokojivý prehľad o finančnej situácii centra. Audítori tiež pripomienkujú náležitosť finančného hospodárenia centra. 4. Výkonná rada odporúča Výboru veľvyslancov, aby za ročnú účtovnú závierku udelil riaditeľovi absolutórium. Článok 7 Riaditeľ 1. Na čele centra stojí riaditeľ, ktorého vymenováva Výbor veľvyslancov na návrh výkonnej rady na obdobie maximálne piatich rokov bez možnosti opätovného vymenovania. Pozícia riaditeľa je striedavo obsadzovaná štátnym príslušníkom krajín AKT a štátnym príslušníkom EÚ. Spolupredsedovia výboru podpisujú menovací dekrét riaditeľa. 2. Riaditeľ zodpovedá za právne a inštitucionálne zastupovanie centra a za vykonávanie právomocí a úloh centra. 3. Riaditeľ zodpovedá za to, aby výkonnej rade predložil na schválenie: a) dokument o celkovej stratégii centra; b) ročné a viacročné programy činnosti a pracovné programy; c) ročný rozpočet centra; d) výročné správy, pravidelné správy a hodnotenia; e) organizačnú štruktúru, personálnu politiku a organizačnú schému a f) prijatie nových zamestnancov do zamestnania a obnovenie, predĺženie alebo ukončenie zmlúv súčasných zamestnancov. 4. Riaditeľ je zodpovedný za organizáciu a každodenné riadenie centra. Riaditeľ podlieha výkonnej rade, pokiaľ ide o akékoľvek doplnenie rokovacieho poriadku centra. 5. Riaditeľ podáva výkonnej rade správu o akýchkoľvek závažných problémoch, ktoré sa vyskytnú pri plnení povinností, a v prípade potreby informuje o nich Výbor veľvyslancov. 6. V prípade potreby, po vykonaní postupu, ktorý je ustanovený v služobnom poriadku, výkonná rada môže formou riadne odôvodneného návrhu požiadať, aby Výbor veľvyslancov riaditeľa odvolal. 7. Riaditeľ zodpovedá za predloženie ročnej účtovnej závierky výkonnej rade na prijatie a za jej postúpenie Výboru veľvyslancov na schválenie. 8. Riaditeľ prijíma všetky náležité opatrenia ako reakciu na poznámky a odporúčania, ktoré boli súčasťou rozhodnutia o absolutóriu Výboru veľvyslancov. [1] Ú. v. ES L 317, 15.12.2000, s. 3, podpísaná v Cotonou 23. júna 2000 a platnosť nadobudla 1. apríla 2003. [2] Ú. v. EÚ L 287, 28.10.2005, s. 5, podpísaná v Luxemburgu 25. júna 2005 a platnosť nadobudla 1. júla 2008. [3] Ú. v. EÚ L 287, 4.11.2010, s. 3, podpísaná v Ouagadougou 22. júna 2010 a predbežne vykonávaná od 1. novembra 2010.